b'\n_START_ARTICLE_\nKaukos\xc3\xa4\xc3\xa4din\n_START_PARAGRAPH_\nKaukos\xc3\xa4\xc3\xa4din eli kauko-ohjain on laite, jolla voidaan ohjata toista laitetta et\xc3\xa4\xc3\xa4lt\xc3\xa4. Yhdysvaltalainen Eugene Polley kehitti vuonna 1955 television kaukos\xc3\xa4\xc3\xa4timen, jolla oli mahdollista s\xc3\xa4\xc3\xa4t\xc3\xa4\xc3\xa4 \xc3\xa4\xc3\xa4nenvoimakkuutta ja vaihtaa kanavaa. Se perustui television kulmiin sijoitettuihin valokennoihin, joihin kohdistettiin valons\xc3\xa4de.\n_START_SECTION_\nK\xc3\xa4ytt\xc3\xb6\n_START_PARAGRAPH_\nYleisin kaukos\xc3\xa4\xc3\xa4timen sovellus lienee television hallinta. Kotik\xc3\xa4yt\xc3\xb6ss\xc3\xa4 olevat kaukos\xc3\xa4\xc3\xa4timet ovat nykyisin yleens\xc3\xa4 langattomia, eli ne eiv\xc3\xa4t ole kiinte\xc3\xa4ss\xc3\xa4 yhteydess\xc3\xa4 s\xc3\xa4\xc3\xa4dett\xc3\xa4v\xc3\xa4\xc3\xa4n laitteeseen. Suurin osa viihde-elektroniikkalaitteiden kaukos\xc3\xa4\xc3\xa4timist\xc3\xa4 v\xc3\xa4litt\xc3\xa4\xc3\xa4 komennot kohteeseen digitaalisen infrapunasignaalin avulla. Auton lukituksen kauko-ohjaus on my\xc3\xb6s yleinen sovellus, ja uusimmat kauko-ohjattavat lukitusj\xc3\xa4rjestelm\xc3\xa4t aktivoituvat kun kauko-ohjain tulee tietylle et\xc3\xa4isyydelle autosta. Teollisuudessa k\xc3\xa4ytet\xc3\xa4\xc3\xa4n my\xc3\xb6s kauko-ohjaimia, jotka ovat kaapelilla kiinni s\xc3\xa4\xc3\xa4dett\xc3\xa4v\xc3\xa4ss\xc3\xa4 laitteessa, esimerkiksi nostimessa.\n_START_SECTION_\nToiminta\n_START_PARAGRAPH_\nKaukos\xc3\xa4\xc3\xa4din l\xc3\xa4hett\xc3\xa4\xc3\xa4 videonauhurille, televisiolle tai muulle laitteelle infrapunas\xc3\xa4teen, jonka sis\xc3\xa4lt\xc3\xa4m\xc3\xa4 tieto vaihtaa esimerkiksi kanavaa tai muuttaa \xc3\xa4\xc3\xa4nen voimakkuutta. Tieto on kaksij\xc3\xa4rjestelm\xc3\xa4ll\xc3\xa4 muodostettu pulssijono, jonka vastaanotin tulkitsee. Silm\xc3\xa4lle n\xc3\xa4kym\xc3\xa4t\xc3\xb6n infrapunavalo tuotetaan valodiodilla ja otetaan vastaan infrapunakennolla, joka toimii valokennon tavoin._NEWLINE_Kaukos\xc3\xa4\xc3\xa4din muistuttaa ulkomuodoltaan ja toiminnaltaan taskulaskinta. Napin painallus l\xc3\xa4hett\xc3\xa4\xc3\xa4 s\xc3\xa4hk\xc3\xb6signaalin mikropiiriin, joka puolestaan l\xc3\xa4hett\xc3\xa4\xc3\xa4 pulssijonon valodiodille. Valodiodista k\xc3\xa4ytet\xc3\xa4\xc3\xa4n usein lyhennett\xc3\xa4 LED. Pulssijono muodostuu nollista ja ykk\xc3\xb6sist\xc3\xa4 eli v\xc3\xa4lill\xc3\xa4 virta kulkee, v\xc3\xa4lill\xc3\xa4 ei kulje. Jokainen virtasyk\xc3\xa4ys saa valodiodin l\xc3\xa4hett\xc3\xa4m\xc3\xa4\xc3\xa4n infrapunavaloa_NEWLINE_Vastaanottimen p\xc3\xa4\xc3\xa4ss\xc3\xa4 on infrapunalle herkk\xc3\xa4 valokenno, joka antaa infrapunapulssien tahdissa vaihtelevan s\xc3\xa4hk\xc3\xb6virran. Pulssijono tulkitaan mikropiiriss\xc3\xa4, joka ohjaa vastaanotinta esim. televisiosta.'